V: Beheer van rotplaag
Ek is te bang om gif uit te sit siende dat ek hasies, katte, honde en mak voëls het. Ek het hulle al talle maal sonder sukses probeer vang. Enige raad sal baie waardeer word.
Deur: .30 September 2020 279 keer gelees
Daar is slegs twee metodes om van knaagdiere soos rotte en muise ontslae te raak: of met slagsytertjies of met geregistreerde knaagdierdoders. Wanneer mense wel troeteldiere op die werf het, moet hulle uiters versigtig wees met die knaagdierdoders en dit mag SLEGS in lokaashouer aangewend word.
Daar is verskeie soorte knaagdierdoders op die mark wat ook in verskeie formulasies beskikbaar is. Wat die publiek in ag moet neem is dat alle knaagdierdoders baie giftig vir alle soogdiere is, en honde het die nare gewoonte om die lokaas uit te snuffel en te vreet.
Die beste is dus om twee plastieklokaashouers te koop en dit te plaas op so 'n plek waar geen hond, haas of kind kan bykom nie. Gebruik dan Racumin 3D Paste (L10218, bevat kumatetraliel en cholekalsiferol, VERSIGTIG, geregistreer deur Bayer (Edms) Bpk) of EcoRat (L10397, bevat cholekalsiferol, geregistreer deur Efekto Care (Edms) Bpk).
Plaas een blokkie in die lokaashouer en loer elke dag of die rotte dit vreet. Sodra die blokkie opgevreet is, sit 'n nuwe een in. Maak seker die blokkie word vasgemaak in die houer deur die draadstafie deur die blokkie te druk. Die sakkies waarin die blokkies verpak word, moet nie verwyder word nie.
Dit behoort rotte en muise heeltemal binne 14 dae uit te wis. Dit hou baie min gevaar vir sekondêre vergiftiging in as 'n hond dalk 'n dooie rot vreet terwyl dit feitlik geen gevaar vir uile inhou nie.